חאלד קוטינה (37) תושב ענתא הודה בביצוע פיגוע הדריסה שבו נרצח שלום יוחאי שרקי . הוא סיפר שבאותו היום תכנן לפגוע ביהודים כנקמה על "חייו האומללים". פרטי החקירה ביחידה המרכזית ירושלים ובשב"כ הותרו לפרסום בצהריים (יום ג'). מהחקירה עולה כי כמה שעות לפני ביצוע הפיגוע הסיע את הוריו ובני משפחתו מענתא למזרח העיר. ביציאה מענתא עוכבו במחסום והוא חש כעס רב על כך. לאחר שהוריד את בני משפחתו במזרח העיר, ישב ברכבו ואז גמלה בלבו ההחלטה לפגוע ביהודים.

החשוד נסע ברכבו מסוג מאזדה בכביש מספר 1 והחל לאתר קורבנות פוטנציאליים. כשעצר ברמזור בצומת הגבעה הצרפתית הבחין בשני הצעירים בעלי חזות יהודית הולכים לכיוון תחנת האוטובוס. הוא החליט שזו מטרתו, סטה מהנתיב השמאלי במהירות לכיוון הנתיב הימני, עלה על המדרכה ופגע בשניים שעמדו בתחנת האוטובוס. מיד לאחר מכן נסע לאחור עם רכבו והתנגש ברמזור. כוחות של משטרת ירושלים ולוחמי מג"ב שהגיעו לזירה עצרו את החשוד.

חאלד קוטינה בבית המשפט (צילום: גיל יוחנן)

אחיו של שרקי סופדים לו (צילום: בראל אפרים)

שלום יוחאי שרקי ז"ל (צילום: מתוך הפייסבוק)

שלום יוחאי שרקי נפגע אנושות ונפטר בבית החולים. חברתו שירה קליין נפצעה באורח קשה ומאושפזת בבית חולים הדסה עין כרם.

במשטרה אומרים כי המחבל נשוי ועובד כמנקה מסגד בענתא ומוכר כאיש דתי אדוק. בחקירתו הראשונית סיפר לחוקרי הימ"ר כי הוא חש "נרדף ע"י אוטובוס של אגד ולכן נאלץ לסטות מנתיב הנסיעה". בהמשך חקירתו הודה ששיקר וטען כי מסר את גרסתו הראשונה כדי שיחשבו שהוא לוקה בנפשו. במסגרת החקירה, נשלח החשוד להסתכלות ועל פי חוות דעת פסיכיאטרית נקבע שהוא כשיר לעמוד לדין.

כמו כן, עולה מהחקירה כי החשוד נהג לשלוח לחבריו הודעות באמצעות הטלפון הנייד שלו בעלות אופי דתי המהללות ומשבחות את הנביא מוחמד. מפקד מחוז ירושלים ניצב משה (צ'יקו) אדרי שיבח את חוקרי היחידה המרכזית אשר "חקירתם המקצועית והנחושה הובילה לפענוח תוך זמן קצר של הפיגוע המצער".

מעצרו של המחבל הוארך עד יום שישי הקרוב.

אתמול פורסם ב-ynet כבר לפני שנה וחצי ניסה משרד הבריאות להשעות את רישיון הנהיגה של חאלד קוטינה, שביצע את פיגוע הדריסה בערב יום השואה, עד לבירור מצבו הנפשי. אולם ההליך נפל בין הכיסאות, ובשל חוסר תיאום מול משרד התחבורה, שייתכן שכלל לא קיבל את הפנייה, לא נעשה דבר.

עם הסרת הצו הותרו לפרסום הפרוטוקולים של הדיונים בהארכת המעצר של קוטינה ביום חמישי שעבר וביום ראשון. ביום חמישי הסביר נציג המשטרה כי מתחקור של החשוד וקרובי משפחתו עולה כי הוא בעל עבר עבר פסיכיאטרי, היה מאושפז בעבר במרכז הרפואי לבריאות הנפש כפר שאול באיתנים. כמו כן הוצג מסמך בדיקה ראשוני שממנו עלה כי המחבל מטופל מזה שמונה שנים בתרופות נגד דיכאון. עם זאת ציין נציג המשטרה כי מגיליון ההרשעות עולה כי הוא הורשע ב-2012 בעבירות של היזק לרכוש במזיד וכי ברשותו רישיון נהיגה בתוקף. זאת על אף המלצת משרד הבריאות להתלות אותו.

סנגורו של קוטינה, עו"ד נאסר מאסיס, טען בדיון כי מדובר בתאונת דרכים שייתכן שנבעה בשל כשל מכני ברכב, והפנה את בית המשפט לרקע הפסיכיאטרי של הדורס. השופטת מרים קסלסי האריכה את מעצרו בארבעה ימים והורתה להעבירו בדיקה פסיכיאטרית לבדיקת כשירות עמידותו לדין עד ליום שני.

כבר ביום חמישי הוא נלקח למרכז הרפואי לבריאות הנפש כפר שאול באיתנים. מיד לאחר הבדיקה הוחזר לבית המעצר ונשלח להסתכלות נוספת ביום שישי. ביום ראשון הועברה באמצעות בית המשפט למשטרה חוות הדעת של ההסתכלות הפסיכיאטרית שבה נקבע כי הוא כשיר לעמוד לדין. על פי חוות הדעת המשיב צלול, נמצא בזמן ובמקום ושולל מחשבות אובדניות, מבין תפקידם של בעלי דין בבית משפט, מבין על מה הוא עצור ואין עדות למצב נפשי חריף המחייב אשפוז.

בשל כך הורתה השופטת קסלסי להאריך את מעצרו עד יום שישי. "יחד עם זאת, בשל עברו הפסיכיאטרי, מומלץ המשך טיפול ומעקב מחשש לפגיעה עצמית והמלצה זו מופנת לרופא שב"ס", כתבה השופטת קסלסי בהחלטה.